તો મંદિરની પરિભાષા મને પૂછી. મંદિરના ચાર પ્રકાર છે. એક મંદિર તીર્થોમાં હોય છે, જેમ કે બદરીનાથ, કેદારનાથ, હિમાલય, કાશી, અયોધ્યા. પણ તીર્થોના મંદિરમાં આપણે કાયમ જઇ શકીએ છીએ? પછી એક મંદિર છે આપણા ગામનું. ગામનું મંદિર હોય ને તો બહારથી આવેલા પહેલાં એ ગામને મંદિરે જ ઊતરતા. આપણે ત્યાં ગામડાનાં મંદિરોએ, આપણી સભ્યતાએ જેટલા જેટલા આવ્યા એને બહુ આશરો આપ્યો. તીર્થના મંદિરમાં તો આપણે કાયમ જઇ ન શકીએ, ગામનું મંદિર હોય ત્યાં તો આપણે રોજ જઇ શકીએ. પણ રોજ ન પણ જઇ શકીએ. દબાણ થતાં હોય કે રોજ જવું જ જોઇએ મંદિરે! આ દબાણમાત્ર જ મને હિંસા લાગે છે. દબાણ હોવું જ ન જોઇએ માણસ ઉપર. તમે પ્રેમ કરો, આપોઆપ એ તમારી પાછળ દોડતાં આવશે. આ નદીઓ ઉપર કોઇ દરિયાએ દબાણ નહોતું કર્યું. તમારા પ્રેમની લહેરો એવી હોય કે સરિતાઓને કાગળ ન લખવા પડે કે તમે આવો. તમે ઉદાર બનો. જ્યાં ઉદારતા જોશે, પ્રેમ જોશે ત્યાં તો લોકો આવશે જ. ત્રીજું મંદિર આપણા ઘરમાં હોય છે. શ્રદ્ધાવાન વ્યક્તિ પોતાના ઘરમાં એક મંદિર રાખતો હોય છે. હવે ઘરમાં જે મંદિર હોય ત્યાં તો ઘરના સદસ્યો રોજ પગે લાગતાં હોય છે.